|  |  |  |
| --- | --- | --- |
| B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

Sarajevo, 21. 3. 2024. godine

MEDIJIMA

**PRIOPĆENJE ZA MEDIJE**

**Europska komisija pozdravila napredak BiH i pozvala na ubrzanu provedbu reformi i usklađivanje zakonodavstva s propisima EU**

Provedba Zelene agende za Zapadni Balkan i Strategije usklađivanja propisa pravnoj stečevini Europske unije u oblasti zaštite okoliša Bosne i Hercegovine, usvajanje cjelodržavne strategije zaštite okoliša, jačanje administrativnih kapaciteta i bolja međuinstitucionalna koordinacija, neke su od preporuka sa sedmog sastanka Pododbora za promet, energiju, okoliš i regionalni razvoj između EU i BiH, koji je održan 21. 3. 2024. godine. Sastankom su kopredsjedali Mirza Hujić, pomoćnik ministra u Ministarstvu vanjske trgovine i ekonomskih odnosa BiH i Barbara Jésus - Gimeno iz Opće uprave za proširenje i politiku susjedstva Europske komisije.

Europska komisija je pozdravila napredak BiH i naglasila da je potrebno provesti reforme i dodatno uskladiti domaće zakonodavstvo s propisima EU u oblasti upravljanja vodama. Od BiH se očekuje da usvoji cjelodržavne strategije upravljanja otpadom i za učinkovitu borbu protiv zagađenja zraka, te uspostavi koordinirane i funkcionalne mreže za praćenje kvalitete zraka u cijeloj zemlji. Na sastanku se razgovaralo i o usklađivanju propisa s Direktivom EU o smanjenju nacionalnih emisija određenih atmosferskih zagađivača, odnosno Direktivom o industrijskim emisijama, i uspostavi funkcionalnog Registra ispuštanja i prijenosa onečišćujućih tvari. BiH treba poduzeti značajne napore na usklađivanju i provedbi pravne stečevine EU o buci u okolišu u cijeloj zemlji i provesti mehanizme za zaštitu prirode i bioraznolikosti.

BiH bi, također, trebala nastaviti napore na uvođenju Europskog jedinstvenog broja hitnih službi 112.

Članovi izaslanstva BiH su informirali Komisiju o implementaciji revidirane Strategije prilagođavanja na klimatske promjene i niskoemisionog razvoja za BiH i Nacionalnog plana prilagođavanja klimatskim promjenama. Prioritet je da bh. vlasti donesu zakon o klimi na državnoj razini i poduzmu hitne aktivnosti na usklađivanju propisa s klimatskom politikom EU i primjeni Mehanizma za monitoring, verifikaciju i izvještavanje (MRV), kako bi osigurali uvođenje Sistema za trgovinu emisijama (ETS).

Nadalje je istaknuto da je za BiH od velike važnosti imenovanje Državnog IPA koordinatora, donošenje cjelodržavne Strategija regionalnog razvoja i implementacija regionalne razvojne politike.

Komisija je ohrabrila BiH da brže ispunjava obveze iz Ugovora o prometnoj zajednici, intenzivira napore u provedbi reformi u područjima prometa i energije i da usvoji strategiju inteligentnog transportnog sustava. Pozdravljen je napredak u cestovnom prometu i naglašena potreba uspostave vodeće Agencije za sigurnost cestovnog prometa, kao i daljnja reforma i modernizacija željezničkog sektora.

Izaslanstvo Europske komisija je pozdravilo do sada poduzete korake i istaklo da je potrebno nastaviti s reformama u svezi usklađivanja i provedbe Trećeg energetskog paketa EU-a za plin, Paketa integracije električne energije i Paketa čiste energije. Komisija je pozvala BiH da nastavi s usvajanjem integriranog Nacionalnog energetskog i klimatskog plana.

Izaslanstvo BiH je informiralo Komisiju o poduzetim aktivnostima u svezi izgradnje skladišta radioaktivnog otpada na lokaciji Trgovska gora. Istaknuto je da BiH neće odustati od ranijih stavova i da od Komisije očekuje aktivnije uključivanje u rješavanje ovog pitanja.

Direkcija za europske integracije